Alle helters kamp mot alle
Beklager, men den tredje «Captain America»-filmen har en for syltynn handling til å vekke interesse. 

Herlighet, dette var skuffende. 
Regissørene Anthony og Joe Russo tror at det holder å pøse på med actionscener mellom berømte tegneseriefigurer som Iron Man, Captain America og superheltgjengen The Avengers. 
Men hallo, vi fortjener da vel også en handling som kan skape spenning, eller hva? 

Avengers-folka ble i sin tid startet av Tony Stark, alias Iron Man, spilt av Robert Downey jr., og målet er at de skal bekjempe kriminalitet. 
Påfunnet nå er at politikerne vil bestemme når superheltene skal hentes inn til dåd. 
Denne byråkratiske ideen liker pussig nok Tony Stark, men ikke kameraten Steve Rogers/Captain America (spilt av Chris Evans). 

Så dermed vender superheltene seg mot hverandre i en regelrett borgerkrig. 
Nåja, intens slåssing mot fiendtlige krefter blir det også, uten at man kan stole veldig mye på hvem som er god og ond, helt og skurk i dette forvirrende universet der forkledninger endres og forvandlinger foregår i høyt tempo.Det hjelper heller ikke å bestemme seg for å nyte actionscenene i 3D, for de er merkelig hakkete og irriterende å se på straks aktørene beveger seg superraskt og kastes hit og dit. 
Scenene forflyttes mellom Lagos, Cleveland, London, Wien og Berlin uten at det tilfører noe som helst miljømessig variasjon, bare grå asfalt, motorveier, kontorbygg og flyplasser. 

Så kunne man håpe at det ble schwung over dialogscenene mellom superheltene, men nei. 
Iron Man og Captain America, Clint/Hawkeye og Wanda/Den skarlagensrøde heksa, Natasha/Den sorte enke, Sam og alle de andre tyter over med uendelig jabb som ikke tilfører spenning, verken av ytre eller indre slag. 

Jeg likte derimot måten Spider-Man blir hyret inn i kampen på av Tony Stark, og scenene der androiden Vision, kjæreste med Wanda, blir utmanøvrert av Clint. 
Der gnistrer det iallfall litt. 

Les også anmeldelsen av "Ant-Man" fra i fjor: 
